
Saksnr.	Utvalg	Møtedato
	Valgutvalg	 
	Bystyret	 



Ordførers innstilling
Bystyret i Porsgrunn skal ha 49 medlemmer i valgperioden 2027–2031.
Dagens politiske organisering, med formannskap og tre hovedutvalg, videreføres i valgperioden 2027–2031.
 


SAKSUTREDNING
Bakgrunn for saken
Overgangen til en ny valgperiode gir anledning til å vurdere hvordan kommunens politiske organisering skal innrettes, og om dagens organisering fortsatt legger til rette for et representativt og velfungerende lokaldemokrati.
Etter kommuneloven § 5-5 fastsetter bystyret selv hvor mange medlemmer det skal ha. Antallet skal være et oddetall og må oppfylle lovens minimumskrav, som er knyttet til kommunens innbyggertall. For Porsgrunn kommune innebærer dette at bystyret skal ha minst 27 medlemmer. Vedtak om endring av medlemstallet må treffes senest innen utgangen av nest siste år i valgperioden (2026), slik at antallet kan legges til grunn for partienes nominasjoner og valggjennomføring.
Bystyret er kommunens øverste organ og har også myndighet til å fastsette kommunens politiske organisering innenfor rammene av kommuneloven. Dette omfatter blant annet hvilke folkevalgte organer kommunen skal ha, organenes sammensetning og ansvarsområder, samt hvordan myndighet skal fordeles mellom organene.
I forbindelse med fastsettelsen av antall medlemmer i bystyret er det også naturlig å vurdere dagens politiske organisering og om det er behov for endringer som kan legge bedre til rette for politisk deltakelse og styring.
 
Saksfremstilling
Saken gjelder bystyrets størrelse og kommunens politiske organisering for valgperioden 2027–2031. Temaene behandles samlet fordi begge gjelder rammene for det folkevalgte arbeidet i valgperioden 2027–2031. Vurderingene berører blant annet representasjon, politisk deltakelse, arbeidsformer og ressursbruk.
Som utgangspunkt for behandlingen tok ordfører initiativ til at det skulle utarbeides et felles og faktabasert kunnskapsgrunnlag for den politiske drøftingen. Kommunedirektøren har utarbeidet et kunnskapsgrunnlag som belyser rettslige rammer, dagens organisering, erfaringer fra andre kommuner og ulike hensyn som kan inngå i den politiske vurderingen. Kunnskapsgrunnlaget inneholder ikke en administrativ anbefaling. Den videre vurderingen og innstillingen bygger på den politiske prosessen i valgutvalget.
Gjennomført prosess

Kunnskapsgrunnlaget har vært lagt frem for valgutvalget som grunnlag for politiske drøftinger. Valgutvalget består av ordfører, varaordfører og gruppelederne i bystyret.
Som ledd i forberedelsene til den videre behandlingen har valgutvalgets medlemmer drøftet bystyrets størrelse i sine respektive partigrupper. Tilbakemeldingene viste at et flertall av partiene ønsket å videreføre dagens antall representanter, mens et mindretall ønsket en mindre reduksjon. Etter valgutvalgets ønske fremmer ordføreren en sak for bystyret med forslag om å videreføre dagens medlemstall på 49 representanter, samtidig som kommunens politiske organisering vurderes. Ordførerens innstilling i saken bygger på valgutvalgets arbeid.
Dagens situasjon
Bystyret består i inneværende valgperiode av 49 medlemmer og er kommunens øverste folkevalgte organ. Det politiske arbeidet er videre organisert gjennom formannskapet, faste utvalg, kontrollutvalget, lovpålagte råd og andre folkevalgte organer. Oppgaver og myndighet er fordelt mellom organene gjennom kommunens politiske reglementer og delegeringsreglement.
Vedlagte oversikt viser dagens avtalevalg og politiske organisering.

Bystyrets størrelse
Kunnskapsgrunnlaget belyser hensyn knyttet til representasjon, rekruttering, arbeidskapasitet og økonomi, og inneholder sammenligninger og illustrative beregninger basert på valgresultatet i 2023. Beregningene er ikke en prognose for valget i 2027. Et flertall i valgutvalget ønsket å videreføre dagens 49 medlemmer, mens et mindretall ønsket en mindre reduksjon.

Politisk organisering
Bystyret skal ta stilling til om dagens politiske organisering skal videreføres, eller om det skal gjøres endringer for valgperioden 2027–2031. Vurderingen kan omfatte hvilke politiske organer kommunen skal ha, organenes medlemstall og ansvarsområder samt fordelingen av myndighet mellom organene. Det kan også vurderes om dagens møte- og arbeidsformer legger til rette for hensiktsmessig politisk behandling og deltakelse.
For lovpålagte organer må eventuelle endringer skje innenfor rammene av lov og forskrift. For utvalg, råd, nemnder og komiteer som bystyret selv har opprettet, kan bystyret vurdere om disse skal videreføres, endres eller avvikles. Aktuelle temaer i vurderingen er ansvarsfordeling, politisk deltakelse, arbeidsbelastning, saksflyt og ressursbruk.

Effekten av saken 
Saken gjelder fastsettelse av bystyrets medlemstall og vurdering av den politiske organiseringen. De økonomiske og administrative konsekvensene vil avhenge av hvilke løsninger bystyret vedtar. Dersom dagens medlemstall og organisering videreføres, vil saken ikke medføre vesentlige endringer sammenlignet med dagens ordning.
Perspektiv	Negativ	Nøytral 	Positiv	Ikke relevant
Konsekvens for klima på kort og lang sikt 	 	 	 	X
Konsekvens for miljøet på kort og lang sikt 	 	 	 	X
Økonomiske konsekvenser i et langt perspektiv	 	X	 	 
Konsekvens for folkehelsen, herunder vurdering av 	tilpasning til aldersvennlig samfunn	 	 	 	X

Forklaring: Tiltaket er vurdert ut fra fire perspektiver for å bestemme om det vil gjøre dagens situasjon forverret, uendret eller bedre. Dersom tiltaket ikke påvirker de nevnte perspektivene, er alternativet "ingen" påvirkning valgt.

